CMC วิ่งแรง 14% หลังใส่เงินเพิ่มทุน “ชีทูเอซ” พัฒนาอสังหาฯ-ลุยธุรกิจสินเชื่อ-การเกษตร
CMC วิ่งแรง 14% หลังใส่เงินเพิ่มทุน “ชีทูเอซ” เพื่อพัฒนาอสังหาริมทรัพย์เพื่อการพักอาศัยสู่ธุรกิจการบริการ อีกทั้งได้แตกไลน์กลุ่มธุรกิจสินเชื่อและการเงิน รวมถึงธุรกิจทางการเกษตร
29 ก.ย. 2564

ผู้สื่อข่าวรายงานว่าวันนี้ (29 ก.ย. 2564) ราคาหุ้นบริษัท เจ้าพระยามหานคร จำกัด (มหาชน) หรือ CMC ณ เวลา 11.29 น. อยู่ที่ระดับ 1.68 บาท เพิ่มขึ้น 0.20 บาท หรือ 13.51% โดยทำจุดสูงสุดที่ 1.71 บาท และทำจุดต่ำสุดที่ 1.50 บาท ด้วยมูลค่าการซื้อขาย 115.67 ล้านบาท

ทั้งนี้ด้วยจากราคาหุ้น CMC ที่ปรับตัวขึ้นมาบนกระดานนั้นเนื่องมาจากบริษัทฯ เปิดเผยว่า ที่ประชุมคณะกรรมการบริษัทฯ ครั้งที่ 5/2564 เมื่อวันที่ 28 ก.ย.2564 ได้มีมติอนุมัติการเพิ่มทุนของบริษัท ชีทูเอซ จำกัด (C2H) ซึ่งเป็นบริษัทย่อยโดยตรงที่ CMC ถือหุ้น 99.97% จากเดิม 2,000,000 บาท เป็นทุนจดทะเบียน 300,000,000 บาท แบ่งเป็นหุ้นสามัญ 3,000,000 หุ้น มูลค่าหุ้นละ 100 บาท เพื่อใช้เป็นเงินทุนหมุนเวียน และเพิ่มศักยภาพสำหรับการประกอบธุรกิจของ C2H ในการดำเนินงานกลุ่มธุรกิจโรงแรม
อีกทั้งได้มีมติอนุมัติการขายโครงการ เดอะ ชาโตว์ พาเลซ โฮเทล (CP00) มูลค่า 500,000,000 บาท ของ บริษัท พระยาพาณิชย์พร็อพเพอร์ตี้ จำกัด (บริษัทย่อย) ซึ่งเป็นกลุ่มธุรกิจพัฒนาอสังหาริมทรัพย์เพื่อที่อยู่อาศัย ให้กับบริษัทในกลุ่มธุรกิจโรงแรมของ บริษัท ชีทูเอซ จำกัด (บริษัทย่อย) โดยมีการจัดตั้ง บริษัท ซีทูเอซ วัน จำกัด (บริษัทย่อย) เพื่อรองรับการดำเนินธุรกิจกลุ่มบริหารจัดการที่พักให้เช่าระยะสั้น – ยาว (Chain Hospitality)  โดยมีทุนจดทะเบียน 200,000,000 บาท และ CMC จะถือหุ้นในสัดส่วน 99.99%
ทั้งนี้เพื่อพัฒนาอสังหาริมทรัพย์เพื่อการพักอาศัยสู่ธุรกิจการบริการ (Hospitality) (1) เพื่อซื้อโครงการ เดอะ ชาโตว์ พาเลซ โฮเทล (มูลค่า 500 ล้านบาท) และ (2) เพื่อเปิดดำเนินการเป็นสถานพยาบาลตามระบบ Alternative Hospital Quarantine
นอกจากนี้ยังอนุมัติการปรับโครงสร้างธุรกิจใหม่ โดยเพิ่มกลุ่มธุรกิจสินเชื่อและการเงินเข้ามา จากเดิมที่มีการประกอบธุรกิจ แบ่งออกเป็น 6 กลุ่มธุรกิจ ได้แก่ กลุ่มธุรกิจพัฒนาอสังหาริมทรัพย์เพื่อที่อยู่อาศัย, กลุ่มธุรกิจพัฒนาอสังหาริมทรัพย์เพื่อให้เช่า, กลุ่มธุรกิจรับเหมาก่อสร้างและโรงงานผลิตเฟอร์นิเจอร์และผนัง, กลุ่มธุรกิจด้านการแพทย์, กลุ่มธุรกิจโรงแรม
ขณะเดียวกันมีมติอนุมัติการร่วมทุนกับ บริษัท แคนนาบิเทค จำกัด (โดยการเข้าร่วมเป็นผู้ถือหุ้นรายใหญ่ 51%) ซึ่งดำเนินธุรกิจกลุ่มการสกัดและแปรรูปทางวัตถุดิบทางการเกษตรและสมุนไพรเพื่อเป็นสารสกัดตั้งต้นให้กับเวชภัณฑ์ในรูปแบบต่างๆ โดยบริษัท แคนนาบิเทค จำกัด มีทุนจดทะเบียน 1,000,000 บาท แบ่งเป็นหุ้นสามัญ 10,000 หุ้น หุ้นละ 100 บาท
 
 